Ordstyrer, årsmøteutsendinger og gjester!

Kjære alle sammen.

Hedmark bygdekvinnelag har lagt bak seg et aktivt arbeidsår. Fylkesstyret har hatt forholdsvis mange arrangementer, men først og fremst har det vært et aktivt år fordi lokallaga, som dere som sitter her representerer, har hatt så høy aktivitet. Årsmeldingene fra de 37 lokallaga våre viser hvor utrolig mye som har foregått. Hvor mange saker som er satt på dagsorden, trivselsarrangement som er gjennomført, tiltak for barn, unge og eldre, kurs osv. Vi i fylkestyret er stolte av lokallaga våre, og Norges Bygdekvinnelag merker seg også den store aktiviteten i Hedmark.

Et fylkeslags oppgave er å være et bindeledd mellom lokallaga og sentralorganisasjonen. Dette innebærer mye formidling av informasjon – men vi i fylkesstyret ønsker også å gjøre noe aktivt, ta initiativ tilsaker, delta på arrangementer, bygge et solid nettverk i fylket vårt og bidra på vår måte til bygdekvinnelagets beste.

Etter et vellykket årsmøte i Tylldalen for et år siden, tok det valgte styret fatt på arbeidsoppgavene. Fra årsmøte i 2015 ble det publisert to uttalelser, ei som het «Ut på tur, aldri sur» som handlet om fysisk aktivitet og turglede. Den andre omhandlet viktigheten av å bedre bredbånd- og mobildekningen i fylket vårt. Ulikheten i de to uttalelsene sier noe om bredden i bygdekvinnelagets arbeid og engasjement.

Vi valgte å starte på en helt ny måte dette året, nemlig med ei styresamling for både gammelt og nytt styre. Jeg inviterte til Vingelen, og siste helg i april var vi samlet der. Organisasjonsutvikling har vært et av hovedtemaene våre dette året, og da passet det bra å få en start med litt mer tid enn et vanlig styremøte.

For meg handler organisasjonsutvikling om en blanding av å stadig tilegne seg mer kunnskap om organisasjonen, og samtidig bli kjent med og gjøre seg nytte av de personene som sitter i styret. Dette gjelder både på lokal- og fylkesnivå. Det er veldig viktig at også dere i lokallaga setter av tid til dette om høsten når det er et nytt styre. Kanskje kjenner dere hverandre veldig godt i lokallaga, og føler ikke behov for en slik runde. Men dere kjenner ikke hverandre bestandig så godt i STYRESAMMENHENG. Hva er den enkelte mest interessert i innenfor bygdekvinnelagets felt? Hvor mye tid kan brukes? Hvem samarbeider godt og kan dra de ulike prosjektene? Kanskje vil du oppdage nye sider hos de andre styremedlemmene? Helt sikkert vil dere bli kjent på en annen måte- og dere vil knyttes tettere sammen. Ikke noe er så artig som å planlegge, jobbe hardt sammen- og oppleve at en lykkes med noe sammen i et styre.

Styrearbeid er ansvar, rettigheter og plikter, men også: mulighet for å påvirke, bestemme og sette retning. Dette sa Aase Lømo til oss på ledermøte på Elverum i november, da temaet var organisasjonsarbeid. Selvsagt skal det være hyggelig på styremøter, men det viktigste er at du er valgt til å gjøre noe på vegne av fellesskapet, du har en rolle. Hun minnet oss også på det å kjenne på møteplikten, det skal ikke være enkelt å droppe et styremøte. Og ikke minst at vi skal stille forberedt. Jeg anbefaler ALLE lokallag og ledere om å ha ei sakliste for ethvert styremøtet, som er sendt ut på forhånd, og at start og slutttidspunkt er bestemt. Det er så mye lettere å holde seg på sporet da, og så kan en være sosiale og kose seg etterpå. Da jeg var leder i Vingelen Bygdekvinnelag for 6 år siden så hadde vi ikke ei slik sakliste - men jeg ser at det bør en ha.

På ledermøtet hadde vi også en lang bolk der vi kartla oss selv i forhold til våre egenskaper i et styre. Er du en typisk ledertype? Er du en av dem som tar på deg mange praktiske oppgaver, order opp og sørger for at alle har det bra? Eller er du av de som reflekterer, -hva kunne vi gjort annerledes her? Hvordan kan vi legge opp dette neste gang? Jeg håper dere som var med på denne runden på Elverum, har tatt med dere kunnskapen hjem til lokallaga.

I august startet vi opp igjen med planlegging av årets Midt i matfatet som gikk av stabelen i Vikingskipet midt i september. Med rundt 10 000 besøkende i 2014 var erfaringa vår at vi når veldig mange på dette arrangementet. I år planla vi stand med fokus på utemat, i tråd med prosjektet «Bygda i bevegelse» Vi serverte smaksprøver av potetsuppe og omelettvafler, og det lille måltidet innbød til mange samtaler rundt temaene sunne råvarer, god turmat og viktigheten av et sosialt fellesskap rundt måltidet. Det fargerike oppskriftsarket var populært, og det kunne vært artig og visst hvor mange som faktisk lagde vår potetsuppe etterpå. Det var i alle fall veldig mange som sa de skulle gjøre det. Salget ble dessverre ikke like bra som i 2014. Vi har gitt arrangøren tilbakemelding om at vi ikke var helt fornøyd med plassen vår i år- så får vi se hva det nye styret kommer fram til ang videre deltagelse på matmessa. Ei voldsom mønstring av matinteressenter i fylket er det i alle fall.

I september deltok vi også på Natt i naturen, et arrangement i forbindelse med friluftslivets år. Det var nok ikke så mange bygdekvinnelag i Hedmark som deltok, men noen var det. Blant annet mitt lokallag, Vingelen, som sammen med 4H-klubben vår hadde invitert ordføreren med på overnatting. En stemningsfull kveld med barn og voksne sammen, god mat laget på bål, og nye opplevelser for mange. NBK s nye prosjekt Bygda i bevegelse vil hjlpe oss til å få til mange slike turer.

Oktober var måneden da vi skulle prøve ut et helt nytt arrangement.spirert av Bygdeungdomslagets «Vårsprell» satset vi med friskt mot på vårt «Høstsprell» Målet var å verve flere medlemmer, og vi mente at høsten var ei bedre tid for dette enn NBKs verveuker i februar. Høsten innbyr til ulike typer utearrangementer. Vi oppfordret alle lag til å ha stands lørdag 3. oktober, men ellers var det opp til lokallaga å detaljplanlegge. Vi fikk noen avisoppslag både i for- og etterkant. Omtrent en tredjedel av lokallaga arrangerte høstsprell, og det er vi ganske godt fornøyd med på det første året.

Urtolig flott var det at vi fikk over 30 nye medlemmer i løpet av oktober og november! Den utlyste vervekonkurransen inspirerte nok noen, og etter knallhard kamp mellom Tylldalen og Odal, gikk Odal seirende ut av duellen med 13 (?) nye medlemmer i løpet av to måneder. Gratulerer! Men det laget som har vervet flest nye medlemmer gjennom hele året er Eidskog, med hele 17 nye medlemmer.

Jeg håper Høstsprell vil fortsette, og at enda flere lokallag henger seg på til høsten.

Senere i oktober dro hele styret i Hedmark Bygdekvinnelag til Lillehammer på inspirasjonskurs. Sammen med 12 andre deltagere fra fylket vårt ble vi en stor delegasjon på 18 stk. Seminaret hadde i år temaet Internasjonalt arbeid, og ble kalt «Kvinnesolidaritet uten grenser». Et svært viktig tema som det er viktig at vi bygdekvinner engasjerer oss i. Temaet ble tatt opp på mange ulike måter, fra internasjonal sang og musikk til foredrag om dagens flyktningesituasjonen og referat fra bygdekvinnelagets tur til Mosambik i mai.

Seminaret gav oss mange tanker om dette med solidaritet; hvordan kan vi hjelpe? Selvsagt med pengestøtte og gaver, men noen ganger her til lands også bare ved å ta kontakt, lytte og være et medmenneske. Intergrering av flyktninger og andre innflyttere er et stort tema, og vi i bygdekvinnelaget spiller en utrolig viktig rolle i mange lokalsamfunn i den forbindelse. Stikkord er åpenhet og inkludering.

Det ser ut til at prosjektet i Mosambik skal fortsette, det har nå vart i 3 år, og etter det jeg vet er NBK i gang med å fornye samarbeidsavtalen med Norges vel. Det er bra for jeg synes ikke vi har klart å få prosjektet nok kjent blant medlemmene enda. I år som i fjor har vi kjøpt inn noen cashewnøtter som blir dyrket av damer i det området vi støtter. I 2015 ble det samlet inn kr 94 500 til prosjektet. Min utfordring til dere lokallag i Hedmark er at dere bestemmer ett arrangement eller møte i vår hvor overskuddet skal gå til bygdekvinnelagets prosjekt i mosambik. Når vi snakker om kvinneprosjekter så vil jeg også nevne at Hedmark bygdekvinnelag hadde et leserinnlegg i avisene i forbindelse med den internasjonale mot-vold-dagen for kvinner.

I november hadde vi vårt ledermøte, denne gang på Elverum. Det har jeg allerede sagt litt om. De to forelesernes navn, Aase Lømo og Torill Broch Seeberg, må likevel nevnes. Svært dyktige damer som kan brukes mer til organisasjonsutvikling. Og jeg vil igjen nevne prosjektet Bygda i bevegelse som vi tok opp her. Flere lag var i gang da, og fortalte om sine planer, og nå har 10 lokallag i Hedmark søkt og fått penger til «4 årstider-4 turer» Vi ønsker at enda flere benytter seg av dette. Fysisk aktivitet er så viktig, og vi i bygdekvinnelaget kan gjøre at mange flere kommer seg ut på tur.

Bygdestreif 2015 ble arrangert her i Ringsaker. Det mangler ikke på store arrangementer i dette lokallaget! Bygdestreifet var en flott reise gjennom bygda Ring, med interessante stoppesteder hvor vi fikk påfyll i form av kunnskap, kultur og ord til ettertanke. Nå har vi hatt to bygdestreif etter det store inspirator-arrangementet i Brummundal, og jeg håper inderlig at vi også får et Bygdestreif også i 2016.

Gjennom høsten deltok vi i en prosess ledet av Hedmark Bondelag, der målet var å stifte en Jordvernallianse i Hedmark. Kampen for matjorda er utrolig viktig, og den kampen vil Hedmark bygdekvinnelag være med på. Det formelle stiftelsesmøte ble holdt 4. februar, og 12 lag og orgsnisasjoner i Hedmark støtter denne alliansen. Vi synes dette var et viktig og bra initiativ av Hedmark bondelag og ser fram til å samarbeide videre. Vern om dyrka jord er en sak som angår ALLE, ikke bare de som jobber i landbruker.

Medlemsverving: Dette er et tema som alltid er aktuelt og hele tiden må jobbes med. I 2013 og 2014 hadde vi det som hovedsatsingsområde, sammen med synliggjøring. Det gav resultater! Vi økte fra 1256 registrerte medlemmer i 2012 til 1349 i 2014. I 2015 er vi for første gang på mange år, jeg vet ikke hvor mange, over 1400 registrerte melemmer, eksakt tall er på 1453. Utfordringen er at vi ikke får alle til å betale. Den statistikken er ikke like hyggelig, det er 61 færre som har betalt enn i fjor, og det er nesten 250 stykker av de som er registrert. Hvordan skal vi få disse til å betale…? 1. Vi må følge opp de nye medlemmene bedre. Dersom de ikke kommer seg på noe arrangement den første tida eller ingen tar kontakt med dem, er det større sannsynlighet for at de ikke betaler i februar. 2. Vi må følge opp dem som har vært medlem og nå ikke betaler. Det betyr at lokallaget må følge med på medlemsregisteret på nettsida. Jeg mener IKKE at en skal mase eller være «sur» mot medlemmer som ikke har betalt, men det går an å spørre på en hyggelig måte (direkte, ringe eller sende melding) om de fortsatt vil være medlem. Noen har sannsynligvis glemt å betale, og blir glad for påminnelsen, andre har kanskje et argument for å ikke være med mer. Og det er alltid nyttig å vite *hvorfor* folk ikke vil være med lenger. Men siden det er fullt mulig å melde seg ut, så synes jeg vi bør ta kontakt når folk bare ikke har betalt

Utfordringa vår et at vi må få med flere unge! Jeg har lest to blogginnlegg den siste tida. Det første skrevet av ei byjente fra trondheim, som hadde funnet seg en odelsgutt fra ei lita bygd i Østerdalen. Men kan ei byjente fra Trondheim finne sin plass i landbruket ? Hun var veldig opptatt av landbruk og bygdeliv, men spekulerte i hvordan hun skulle bli hørt, få komme på banen. Jeg sendte henne sporenstreks en kommentar at Bygdekvinnelaget var noe for henne! Dette er tanker vi må være åpne for.

Det andre var et blogginnlegg med overskrifta «Limet i samfunnet» som ei dame som er medlem hos oss skrev etter å ha fått medlemsbladet Bygdekvinner i posten. Hun filosoferte over den viktige rollen bygdekvinnelaget har mange steder.

Vi må være både stolt av tradisjonene OG nyskapende. Vi må holde på det som er bra- og samtidig være åpne for nye ting og tilby varierte aktiviteter. Vi må bruke alle arenaer vi vet om for å gjøre oss kjent. Jeg husker skepsisen som var mot facebook i starten- nå ser vi at dette er et veldig nyttig forum for å dele informasjon.

Jeg er utrolig stolt over å være bygdekvinne fra Hedmark. Vi har så mange bra lokallag, både store og små. Alle er aktive, på forskjellig måter. Noen tar tak i store saker, andre arbeider med trivselstiltak i det små. Vi trenger begge typer lag. I år har NBk lansert en konkurranse om å bli årets lokallag. Alle kan sende inn forslag, både laget selv, andre lag, enkeltpersoner og fylkeslaget. Kriteriene har blitt sendt ut til alle lag og ligger også på nettsida. Min oppfordring er, send inn mange søknader fra Hedmark! Søknadsfristen er 1. april og søknaden sendes til fylkeslaget.

Takk til alle lokallag for innsatsen i 2015! Takk for engasjementet og kreftene dere legger i hvert arrangement- for bygda og de som bor der.

Tusen takk til styret for samarbeidet. Ansvar for ulike oppgaver har blitt fordelt, vi har hatt en lett og god tone og hatt det morsomt mens vi arbeider.

Takk for alle møter og treffpunkt jeg har hatt med damer i bygdekvinnelaget i år. Dere har beriket livet mitt, og jeg har blitt enda mer klar over hvor viktig bygdekvinnelag er. Det nettverket vi har er unikt. Stå på videre!

Tilslutt ønsker jeg at vi får et engasjerende, interessant, spennende og artig årsmøte! Vel koster det lokallaga litt å sende dere hit, noen har kanskje måttet bytte jobbdag, ofret et selskap eller noe anna, men vi skal jammen meg gi dere grunn til å være fornøyd med at dere dro hit til Ringsaker på årsmøte i Hedmark bygdekvinnelag!

Ingrid Vingelsgaard